So suspirende in secretu

So suspirende in secretu,
senza amante so ligada,
si mi creo fortunada
tenzo su coro inchietu.

Si Deus cheriat gai
toccaremi cussa sorte
so firma finza ad sa morte
senza mai cambiare,
però cherzo a mi jamare
pecorella desolada.
Sende sola e ritirada
riflettende a su dolore
disizesi unu puzone
daremi relatione
de cudda prenda istimada.
In vanu ogni pensamentu
jà si consighit in me,
solu lu naro ’e assentu
chi girat dogni incontrada.
Bella combinassione!
sa qui mi s’est presentada
cun bidermi separada
dai sa tua persone,
et cun giusta opinione
so a tie dedicada.
Faghe qui siat in breve
pro non m’ider sepultada,
vivende so cunservada
comente fidele isposa
et solu bramo una cosa,
de m’ider legitimada.